
Wythnos Natur Cymru 2021
29 Mai – 6 Mehefin
Pecyn Ymgyrch 


Mae’r pecyn hwn yn cynnwys:
1. Beth yw Wythnos Natur Cymru?
2. Beth yw’r themâu ar gyfer Wythnos Natur Cymru 2021?
3. Sut i gymryd rhan ar gyfryngau cymdeithasol 
4. Graffigau a lluniau 


Bydd y pecyn ymgyrch hwn yn rhoi popeth sydd eu hangen arnoch i helpu i hyrwyddo Wythnos Natur Cymru. Mae croeso i chi newid y cynnwys fel y bo’n addas i’r gynulleidfa/unigolyn rydych chi’n ei anfon ato – mae hwn dim ond i roi blas i chi o’r negeseuon rydyn ni’n eu defnyddio!

1. Beth yw Wythnos Natur Cymru?
Mae Wythnos Natur Cymru yn ddathliad blynyddol o fyd natur sy’n amlygu cynefinoedd a rhywogaethau anhygoel Cymru. Mae’r wythnos hon yn rhoi’r cyfle i ni ddathlu byd natur yng Nghymru a, thrwy wneud hynny, i gryfhau’r ddadl dros ei gwarchod a’i gwella. 
Mae’r wythnos hon, a gyflwynir i chi gan Bartneriaethau Natur Lleol yng Nghymru, yn gyfle i ddarganfod natur ar drothwy eich drws a sut y gallwch chi helpu natur drwy bartneru â’ch Partneriaeth Natur Leol (LNP). Gallwch ganfod mwy am eich Partneriaeth Natur Leol yma.
Eleni, rydyn ni’n mynd ag Wythnos Natur Cymru ar-lein drwy rannu fideos ac adnoddau ar gyfryngau cymdeithasol. 
2. Beth yw’r themâu ar gyfer Wythnos Natur Cymru 2021?
Eleni, rydyn ni’n dathlu cynefinoedd yng Nghymru. Bob diwrnod, byddwn ni’n rhoi sylw i wahanol gynefinoedd drwy rannu fideo rhagarweiniol yn y bore, a fideos ac adnoddau addysgiadol gan nifer o fudiadau yn ystod y diwrnod ar gyfryngau cymdeithasol. Bydd ein cymuned o arbenigwyr wrth law drwy gydol Wythnos Natur Cymru i ateb cwestiynau a chynnig syniadau sy’n ymwneud â natur er mwyn sicrhau ei bod hi’n hwyl ac yn addysgiadol i gymryd rhan! Gallwch weld yr amserlen lawn wedi’i diweddaru yma.
29 Mai: BioBlitz Gerddi Cymru
Byddwn ni’n dechrau ein set rithiol o ddigwyddiadau trwy groesawu’n ôl y BioBlitz Gerddi. Ar ôl ei lwyddiant ysgubol yn 2020, rydyn ni’n gobeithio torri record y llynedd o gofnodi bioamrywiaeth. 
Yn ystod y diwrnod, cofnodwch yr holl rywogaethau y byddwch chi’n dod o hyd iddynt yn eich gardd am 24 awr er mwyn creu ciplun o rywogaethau cenedlaethol. Ymunwch â’r digwyddiad Facebook i sgwrsio â chofnodwyr eraill, ac ymunwch ar Twitter gyda #WalesGardenBioBlitz21 i rannu eich canlyniadau! Cyflwynwch eich cofnodion drwy Ap Canolfannau Cofnodion Amgylcheddol Lleol (LERC) er mwyn cyfrannu at ein ciplun cenedlaethol o fywyd gwyllt gwych Cymru.

30 Mai: Cynefin Coetiroedd 
Diwrnod dau ac rydyn ni’n dathlu’r Coetiroedd. Cynefin yw coetir lle mae coed yn drech na phlanhigion eraill. Mae coetiroedd a gwrychoedd wedi llunio ein hanes ac wedi bod yn rhan o dirwedd Cymru ers dros 10,000 o flynyddoedd. Mae rhai o’n rhywogaethau mwyaf cyfarwydd, fel y mochyn daear, yn dibynnu ar gynefinoedd coetir ac mae llawer o rywogaethau’n defnyddio coetiroedd am fwyd a lloches. 
Yn ystod y diwrnod, rhannwch negeseuon ar y thema Coetir ar gyfryngau cymdeithasol a cheisiwch annog y gynulleidfa i anfon eu hoff luniau a straeon o goeden/goetir atoch. Rhyngweithiwch â Choedwigoedd Glaw Celtaidd, sydd wedi paratoi fideo addysgiadol ar Goetiroedd. 
Adnoddau awgrymedig:
Bywyd gwyllt coetiroedd (Saesneg yn unig)
Coed brodorol Prydain (Saesneg yn unig)

31 Mai: Cynefin Gwlypdiroedd
Man lle mae’r tir wedi’i orchuddio â dŵr yw gwlypdiroedd, a gall y dŵr hwn fod yn ddŵr hallt neu groyw neu rhywle rhwng y ddau. Mae Cymru’n gartref i fathau di-ri o wlypdiroedd, gan gynnwys afonydd, llynnoedd, pyllau a nentydd ac maen nhw’n cynnig cynefinoedd a choridorau hanfodol i fywyd gwyllt ffynnu.  
Ar gyfryngau cymdeithasol, ceisiwch annog y gynulleidfa i anfon lluniau o byllau a gwlypdiroedd atoch a chanolbwyntiwch eich negeseuon ar y thema Gwlypdiroedd. Cyfeiriwch y gynulleidfa at y Cwis Natur Mawr y noson honno a gynhelir gan Ganolfannau Cofnodion Amgylcheddol Lleol Cymru. Bydd dolen i’r fideo YouTube o’r cwis yn cael ei phostio yn y digwyddiad Facebook yn agosach at yr amser, neu gallwch chi danysgrifio i sianel YouTube SEWBReC.
Adnoddau awgrymedig:
Wetland wildlife (Saesneg yn unig)
Ymlusgiaid ac amffibiaid (Saesneg yn unig)

1 Mehefin: Cynefin Dolydd/Tir Ffarm
Yn werddonau gwerthfawr o wyrdd, melyn, glas, gwyn a phorffor – mae dolydd yn cefnogi ffefrynnau cyfarwydd fel llygad y llo mawr yn ogystal â rhai o’n rhywogaethau mwy prin o blanhigion. Gwelir nifer helaeth o wenyn a thrychfilod peillio eraill mewn dolydd. Mae lleiniau clustogi dolydd a thir fferm hefyd yn gartref i boblogaeth iach o drychfilod a mamaliaid bychain.
Yn ystod y diwrnod, ceisiwch annog y gynulleidfa i bostio lluniau a straeon o ddolydd a thiroedd fferm. Rhannwch adnoddau ychwanegol fel y gall cyfranogwyr ddysgu mwy am y cynefinoedd pwysig hyn. 
Adnoddau awgrymedig:
Blwyddyn gyfan dôl blodau gwyllt mewn dau funud (Saesneg yn unig)
Dôl Trevor Dines yng Ngogledd Cymru (Saesneg yn unig)
Bywyd planhigion Sut i greu dôl tir moel (Saesneg yn unig)

2 Mehefin: Cynefin Mawndiroedd
Darnau o dir a gefnogir gan haen o fawn sydd wedi cronni’n naturiol yw mawndiroedd. Caiff priddoedd mawn eu creu o ddeunyddiau planhigion carbon-gyfoethog sy’n marw ac yn pydru mewn cyflyrau dan ddŵr.  Gwnaeth llawer o’n mawndiroedd yng Nghymru darddu o gyflyrau corslyd dros filoedd o flynyddoedd. Maen nhw’n gapsiwlau amser hynafol yn ogystal â bod yn gynefinoedd byw sy’n cefnogi bywyd arbenigol.
Dathlwch y cynefin pwysig hwn yng Nghymru drwy rannu gwybodaeth, lluniau a phrosiectau am Fawndiroedd ar gyfryngau cymdeithasol. Ceisiwch annog cynulleidfaoedd i edrych ar adnoddau ychwanegol, fel fideo ar brosiect Mawndiroedd Eryri. 
Adnoddau awgrymedig:
Adnoddau addysgol ac ymgysylltiol ar gorsydd (Saesneg yn unig)

3 Mehefin: Cynefin Morol ac Arfordirol
Gellir dod o hyd i gynefinoedd arfordirol lle bynnag y mae’r tir yn cwrdd â’r môr ac mae cynefinoedd morol yn cynnwys cefnforoedd a moroedd. Mae’r cynefinoedd hyn yn cyflwyno nifer o fuddion naturiol i Gymru, gan gynnwys darparu bwyd, amddiffynfeydd arfordirol a thwristiaeth a hamdden. 
Ceisiwch annog y gynulleidfa i bostio lluniau a straeon arfordirol. Rhannwch syniadau a ffeithiau am y cynefinoedd arfordirol a morol yng Nghymru ar gyfryngau cymdeithasol. 
Adnoddau awgrymedig:
Dysgwch fwy am y bywyd gwyllt i gadw llygad amdano (Saesneg yn unig)
Ewch i archwilio rhyfeddodau pyllau glan môr (Saesneg yn unig)
Canllawiau ar chwilota drwy byllau glan môr (Saesneg yn unig)
Y Gymdeithas Cadwraeth Forol Hwyl a dysgu (Saesneg yn unig)

4 Mehefin: Cynefin Trefol
Deuir o hyd i gynefinoedd trefol mewn trefi a dinasoedd a gallant fod yn amrywiol tu hwnt, yn cynnwys parciau, mynwentydd a gerddi. Mae llawer o’n cynefinoedd trefol yng Nghymru yn llochesau pwysig i fywyd gwyllt. Mae ganddyn nhw swyddogaethau amrywiol ac yn aml, gallant gefnogi niferoedd da o fywyd gwyllt.
Yn ystod y diwrnod, ceisiwch annog eich cynulleidfa i rannu lluniau a straeon yn y cynefin trefol. Rhannwch adnoddau ychwanegol i annog y gynulleidfa i ryngweithio â’r amgylchedd trefol. 
Adnoddau awgrymedig:
Ble i weld bywyd gwyllt trefol (Saesneg yn unig)
Y Prosiect Natur Trefol (Saesneg yn unig)
Ymyl ffordd arbennig yng Ngogledd Cymru'n cael ei adfywio (Saesneg yn unig)
Creu cynefinoedd ecosystem pyllau bywyd gwyllt micro a gwesty trychfilod (Saesneg yn unig)

5 Mehefin: Arddangosfa LNP Cymru 
Mae arddangosfa LNP Cymru yn le gwych i ddysgu mwy am y prosiectau LNP a’u heffaith, rôl cydlynwyr a sut y gallwch chi gymryd rhan. Mae’r diwrnod hwn yn cael ei rannu â Diwrnod Amgylchedd y Byd. Rydyn ni’n uno â’r Wythnos Gwirfoddolwyr i ddathlu gwirfoddoli amgylcheddol ar gyfryngau cymdeithasol er mwyn diolch i wirfoddolwyr sy’n gwneud y blaned yn lle gwell.
Ymunwch â’r arddangosfa ar-lein, sy’n amlygu prosiectau gwych LNP Cymru a rhannwch hwn gyda’ch cynulleidfa. Yn ystod y diwrnod, rhannwch straeon ac astudiaethau achos am wirfoddolwyr amgylcheddol. 

6 Mehefin: Natur a Llesiant 
Rydyn ni’n dod ag Wythnos Natur Cymru i ben y ffordd iawn – drwy ymlacio! Gall treulio amser ym myd natur gael effaith gadarnhaol ar lesiant ac iechyd meddwl ac rydyn ni eisiau i chi rannu eich syniadau a’ch straeon.
Yn ystod y diwrnod, rydyn ni eisiau i chi rannu eich profiadau ym myd natur. P’un a ydych chi allan yn yr ardd neu’n mynd am dro yn eich parc lleol, rhannwch eich lluniau gyda ni ar gyfryngau cymdeithasol i hyrwyddo llesiant da. Beth am drefnu Cinio Mawr gyda Chymunedau’r Eden Project yn eich parc lleol er mwyn cwrdd â ffrindiau a theulu?

3. Sut i gymryd rhan ar gyfryngau cymdeithasol?
Cysylltwch ag LNP Cymru a Phartneriaethau Bioamrywiaeth Cymru ar Twitter lle byddwn ni’n rhannu fideos ac adnoddau drwy gydol yr wythnos. 
Yn ystod yr wythnos, rhyngweithiwch â’n negeseuon a rhannwch luniau, straeon ac adnoddau o bopeth sy’n ymwneud â natur a chynefinoedd. 
[bookmark: cysill]Defnyddiwch yr hashnodau #WalesNatureWeek2021/ #WythnosNaturCymru2021 ac #WNW2021/ #WNC2021 i ymuno â’r hwyl!




4. Graffigau a lluniau 

